钦定古今图书集成/明伦汇编/官常典/第774卷 > 𫇭掩
## 钦定古今图书集成/明伦汇编/官常典/第774卷 > 𫇭掩

按《左传》襄公二十五年：楚𫇭掩为司马，子木使庀赋，
数甲兵，甲午，𫇭掩书土田，度山林，鸠薮泽，辨京陵，表
淳卤，数疆潦，规偃猪，町原防，牧隰皋，井衍沃，量入修，
赋，赋车籍马，赋车兵徒卒甲楯之数，既成，以授子木，
礼也。十二月，楚子以灭舒鸠赏子木，辞曰：“先大夫
𫇭子之功也。”以与𫇭掩。三十年秋，楚公子围杀大
司马《𫇭掩》，而取其室。申无宇曰：“王子必不免。善人，国
之主也。王子相楚国，将善，是封殖而虐之，是祸国也。
且司马，令尹之偏，而王之四体也。绝民之主，去身之
偏，艾王之体，以祸其国，无不祥大焉。何以得免？”